ช็อปช่วยชาติดันรูดปรื้ดเพิ่ม
ยอดใช้จ่ายผ่านบัตรเครดิตเดือน ธ.ค.ปรับขึ้นเล็กน้อย มาตรการช็อปช่วยชาติได้สิทธิลดหย่อนภาษีช่วยสนับสนุน
29 ต.ค. 2565

ยอดใช้จ่ายผ่านบัตรเครดิตเดือน ธ.ค.ปรับขึ้นเล็กน้อย มาตรการช็อปช่วยชาติได้สิทธิลดหย่อนภาษีช่วยสนับสนุน
นางพิทยา วรปัญญาสกุล รองประธานเจ้าหน้าที่บริหาร-ธุรกิจบัตรเครดิต บริษัท บัตรกรุงไทย (เคทีซี) เปิดเผยว่า การมีมาตรการช็อปช่วยชาติออกมาทำให้ยอดการใช้จ่ายผ่านบัตรเพิ่มขึ้นอีกเล็กน้อย แต่ไม่มากและไม่คึกคักเท่าปีที่แล้วซึ่งมีมาตรการในครั้งแรก ดูได้จากคนที่มาต่อแถวขอใบกำกับภาษีตามห้างสรรพสินค้า หรือแหล่งช็อปปิ้งต่างๆ ไม่ยาวนัก
“หลายหมวดที่ได้ลดภาษีมีการใช้จ่ายเพิ่ม เช่น ประกัน กองทุน สินค้าในห้างสรรพสินค้า ส่วนกระเช้าของขวัญปีนี้ไม่ดีนัก ส่วนหนึ่งเป็นเพราะหน่วยงานราชการและหน่วยงานหลายแห่งงดรับของขวัญ โดยรวมช่วง 15 วันแรกของเดือน ธ.ค. 2559 ยอดการใช้จ่ายโต 10-11% คาดว่าผลของมาตรการจะช่วยให้ทั้งเดือน ธ.ค. โตได้ 13-14%” นางพิทยา กล่าว
นางพิทยา กล่าวว่า ถึงยอดใช้จ่ายจะไม่ได้โตสูงมากแต่ยังโตได้ จึงไม่มีแนวความคิดที่จะลดอัตราดอกเบี้ยสินเชื่อบัตรเครดิตจากปัจจุบันที่ 20% ลง เพื่อกระตุ้นยอดการใช้จ่าย โดยบริษัทจะเน้นการอำนวยความสะดวกในการใช้จ่ายให้เกิดความคุ้มค่าด้วยแคมเปญที่ให้ส่วนลดเพิ่มขึ้นมากกว่า เช่น ปกติจะให้ส่วนลดที่ร่วมกับพันธมิตร 12-15% ช่วงวันที่ 14-31 ธ.ค.ปีนี้ จะให้ส่วนลดเพิ่มเป็น 20% เน้นคุ้มค่าแทน
ด้าน นางนพวรรณ เจิมหรรษา รองกรรมการผู้จัดการ ธนาคารกสิกรไทย กล่าวว่า แนวโน้มการใช้จ่ายผ่านบัตรในช่วงปลายปีจะเพิ่มขึ้นจากปกติอยู่แล้วแต่มาตรการรัฐช่วยอีก โดยธนาคารไม่มีนโยบายจะปรับลดดอกเบี้ยสินเชื่อบัตรเครดิตลงจาก 20% ในปัจจุบัน เพื่อกระตุ้นการใช้จ่ายของลูกค้า แต่จะจัดแคมเปญสนองลูกค้าเพื่อรับมาตรการรัฐให้ใช้คุ้มทุน เช่น ใช้จ่ายที่ห้างสรรพสินค้าชั้นนำรับเครดิตเงินคืนสูงสุด 4,500 บาท ใช้จ่ายผ่านหมวดโรงแรม การเดินทาง รับเครดิตเงินสูงสุด 5% จองตั๋วเครื่องบินแอร์เอเชียรับเครดิตเงินคืนสูงสุด 15% เป็นต้น
“คาดว่าไตรมาสสุดท้ายปีนี้ ยอดใช้จ่ายผ่านบัตรรวมจะอยู่ที่ 9.7 หมื่นล้านบาท หมวดที่เกี่ยวข้องกับการได้คืนภาษี ทั้งกิน เที่ยว ช็อป กองทุน จะโตสูงกว่าปีที่แล้วประมาณ 25% คาดว่าสิ้นปีนี้ยอดใช้จ่ายอยู่ที่ 3.5 แสนล้านบาท จากเดือน ก.ย. 2.53 แสนล้านบาท เพิ่ม 7% จากปีก่อน จากบัตรรวม 3.68 ล้านใบ” นางนพวรรณ กล่าว
ก่อนหน้านี้ บัตรเครดิตอเมริกัน เอ็กซ์เพรส ให้ดอกเบี้ยต่ำสุดในตลาดที่ 12.99% จากปกติบัตรเครดิตอื่นคิด 20% เพื่อดึงดูดลูกค้าคนรุ่นใหม่กลุ่มเจนวาย ที่เป็นผู้บริโภคกลุ่มใหญ่สุดของไทยที่ไม่ชอบความซับซ้อน